ལས་དང་བྱེད་པོ་གཉིས་ཀྱི་དབར་དབྱེ་བ་འབྱེད་རྒྱུ་མ་བརྗེད་པ་བྱ་རྒྱུ་གལ་ཆེན་པོ་ཡིན།སྐབས་རེར་དེ་ཁག་པོ་ཡོད་སྲིད།ང་ཚོ་རང་ཉིད་དམ་ཡང་ན་སོ་སོར་འབྲེལ་བ་ཉེ་པོ་ཡོད་པའི་མི་ཞིག་ནག་ཉེས་ཀྱི་གནོད་འཚེ་ཕོག་ཡུལ་དུ་གྱུར་སྐབས།ནག་ཉེས་དེ་དག་གསོག་མཁན་གྱི་ཉེས་ཅན་པ་དེ་ལ་སྡང་སེམས་མི་སྐྱེ་བ་བྱ་རྒྱུ་ཕལ་ཆེར་ཁག་པོ་ཡིན།དེ་ལྟ་ནའང་།གལ་སྲིད་ང་ཚོས་དེའི་སྐོར་ཡུད་ཙམ་བསམ་བློ་བཏང་ན།འཇིགས་སྐྲག་ཆེ་བའི་བྱ་བ་ཞིག་དང་དེ་རྩོམ་མཁན་དབར་དབྱེ་བ་འབྱེད་པ་ནི།དོན་དངོས་སུ་སོ་སོ་རང་ཉིད་ཀྱི་བྱ་བ་དང་ནོར་འཁྲུལ་ཐད་ལ་སླེབས་སྐབས་རྒྱུན་དུ་དེ་ལྟར་དབྱེ་འབྱེད་བྱེད་ཀྱི་ཡོད་པ་ཤེས་རྟོགས་ཐུབ།ཁོང་ཁྲོའམ་སུན་སྣང་མངོན་དུ་གྱུར་སྐབས།སོ་སོའི་སྙིང་དུ་སྡུག་པའི་མི་ལ་རྩུབ་སྤྱོད་བྱེད་པའམ་གཞན་ལ་གདུག་རྩུབ་བྱེད་སྲིད།ཕྱིས་སུ་ང་ཚོར་བློ་ཕམ་མམ་བློ་འགྱོད་ཡོང་གི་ཡོད་ཅིང་།ང་ཚོར་ཐོལ་བྱུང་གི་མྱོང་ཚོར་དྲག་པོ་བྱུང་བར་ཕྱིར་ལྟས་སློག་སྐབས།སོ་སོས་ག་རེ་བྱས་ཡོད་མེད་དང་སོ་སོ་སུ་ཡིན་མིན་ང་ཚོས་དབྱེ་བ་འབྱེད་མི་ཐུབ་པ་ཡོང་གི་མེད།དེར་བརྟེན་ང་ཚོས་རང་ཉིད་ལ་རང་བཞིན་གྱིས་དགོངས་ཡངས་སྤྲོད་པ་དང་།ལས་དེ་བསྐྱར་ཟློས་བྱེད་ཀྱི་མིན་ཞེས་ཐག་གཅོད་བྱེད་ཤས་ཆེ།དེ་འདྲ་སོང་ཙང་ང་ཚོས་རང་ཉིད་ལ་དགོངས་ཡངས་སྤྲོད་རྒྱུ་ལས་སླ་པོ་མཐོང་གི་ཡོད།དེ་ལྟའི་བཟང་སྤྱོད་དེ་ཏན་ཏན་ང་ཚོས་གཞན་ལའང་གཅིག་མཚུངས་རྒྱ་སྐྱེད་གཏོང་ཐུབ།མི་ཚང་མས་རང་ཉིད་ལ་དགོངས་ཡངས་སྤྲོད་མ་ཐུབ་པར།དེ་འགོག་རྐྱེན་ཞིག་ཏུ་འགྱུར་སྲིད།མི་དེ་རིགས་ལ་གཞན་ལ་དམིགས་པའི་སྙིང་རྗེ་སྐྱེ་རྒྱུ་དང་དགོངས་ཡངས་སྤྲོད་པའི་རྨང་གཞི་ལྟ་བུར།གཅིག་བྱས་ན་སོ་སོས་སོ་སོར་སྙིང་རྗེ་བྱེད་རྒྱུ་དང་དགོངས་ཡངས་སྤྲོད་རྒྱུར་སྦྱོང་བརྡར་བྱ་རྒྱུ་གལ་ཆེན་པོ་ཡིན།